สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 17 ม.ค.60
18 ม.ค. 2560

ดัชนีดาวโจนส์ตลาดหุ้นนิวยอร์กปิดลดลง ในวันอังคาร (17 ม.ค.) จากแรงขายหุ้นกลุ่มการเงินและหุ้นกลุ่มอุตสาหกรรม ขณะที่ดอลลาร์ที่ร่วงลงอย่างหนัก หลังนายโดนัลด์ ทรัมป์ ว่าที่ประธานาธิบดีสหรัฐแสดงความเห็นว่า ดอลลาร์ที่แข็งค่ากำลังสร้างความเสียหายให้กับเศรษฐกิจสหรัฐ นอกจากนี้ ภาวะการซื้อขายส่วนหนึ่งยังได้รับแรงกดดันจากถ้อยแถลงที่แข็งกร้าวของนายกรัฐมนตรี เทเรซา เมย์ ของอังกฤษ เกี่ยวกับแผนการของอังกฤษในการแยกตัวออกจากสหภาพยุโรป (Brexit)
ดัชนีเฉลี่ยอุตสาหกรรมดาวโจนส์ลดลง 58.96 จุด หรือ 0.30% ปิดที่ 19,826.77 จุด ดัชนี S&amp;P500 ลดลง 6.75 จุด หรือ 0.30% ปิดที่ 2,267.89 จุด ดัชนี NASDAQ ลดลง 35.39 จุด หรือ 0.63% ปิดที่ 5,538.73 จุด
 
ตลาดหุ้นยุโรปปิดลบเล็กน้อย เมื่อคืนนี้ (17 ม.ค.) โดยพยุงตัวขึ้นจากที่ร่วงลงในช่วงแรกของการซื้อขาย ภายหลังนายกรัฐมนตรี เทเรซา เมย์ ของอังกฤษ ระบุว่าข้อตกลง Brexit ขั้นสุดท้ายจะต้องผ่านการลงมติในรัฐสภา ซึ่งช่วยบรรเทาความกังวลส่วนหนึ่งของนักลงทุนเกี่ยวกับประเด็นที่อังกฤษจะแยกตัวออกจากสหภาพยุโรปอย่างเด็ดขาดจนส่งผลกระทบที่รุนแรง (hard Brexit)
ดัชนี Stoxx Europe 600 ปรับตัวลง 0.55 จุด หรือ 0.15% ปิดที่ 362.42 จุด หลังจากที่ร่วงลงไปถึง 0.7% ก่อนหน้าที่นายกรัฐมนตรีอังกฤษจะแถลง
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดดีดตัวขึ้น เมื่อคืนนี้ (17 ม.ค.) เพราะได้แรงหนุนจากดอลลาร์ที่อ่อนค่าลง อย่างไรก็ตาม ราคาน้ำมันปรับตัวขึ้นอย่างจำกัด เนื่องจากตลาดยังคงมีความกังวลเกี่ยวกับภาวะอุปทานส่วนเกิน รวมถึงความกังวลที่ว่ากลุ่มประเทศผู้ผลิตน้ำมันอาจไม่ดำเนินการปรับลดการผลิตตามที่ได้มีการตกลงกันไว้
สัญญาน้ำมันดิบ WTI ส่งมอบเดือนก.พ. เพิ่มขึ้น 11 เซนต์ หรือ 0.2% ปิดที่ 52.48 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. ลดลง 39 เซนต์ หรือ 0.7% ปิดที่ 55.47 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (17 ม.ค.) หลังตลาดหุ้นร่วงและดอลลาร์สหรัฐอ่อนค่าลง จากการแสดงความคิดเห็นของนายโดนัลด์ ทรัมป์ ในการให้สัมภาษณ์กับหนังสือพิมพ์วอลล์สตรีท เจอร์นัล รวมถึงความกังวลเกี่ยวกับผลกระทบจากการที่อังกฤษจะเริ่มกระบวนการแยกตัวออกจากสหภาพยุโรป (Brexit)
สัญญาทองคำตลาด COMEX (Commodity Exchange) ส่งมอบเดือนก.พ. ปรับตัวขึ้น 16.7 ดอลลาร์ หรือ 1.4% ปิดที่ 1,212.90 ดอลลาร์/ออนซ์ ซึ่งเป็นระดับปิดสูงสุดในรอบสองเดือน
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (17 ม.ค.) ภายหลังนายกรัฐมนตรี เทเรซา เมย์ ของอังกฤษ ได้แถลงรายละเอียดเกี่ยวกับแผนการของอังกฤษในการแยกตัวออกจากสหภาพยุโรป (Brexit) นอกจากนี้ ดอลลาร์สหรัฐยังได้รับแรงกดดันจากการแสดงความเห็นของนายโดนัลด์ ทรัมป์ ว่าที่ประธานาธิบดีสหรัฐ
ดอลลาร์อ่อนค่าลงเมื่อเทียบกับเยน ที่ระดับ 112.66 เยน จากระดับ 114.46 เยน และอ่อนค่าลงเมื่อเทียบกับฟรังก์สวิส ที่ระดับ 1.0025 ฟรังก์สวิส จากระดับ 1.0088 ฟรังก์สวิส
 
ตลาดหุ้นลอนดอนปิดร่วงลงมากที่สุด ในรอบ 6 เดือนเมื่อวานนี้ (17 ม.ค.) สืบเนื่องจากถ้อยแถลงที่แข็งกร้าวของนายกรัฐมนตรี เทเรซา เมย์ เกี่ยวกับแผนการแยกตัวออกจากสหภาพยุโรป (Brexit) นอกจากนี้ตลาดหุ้นยังได้รับผลกระทบจากการแข็งค่าของปอนด์เมื่อเทียบกับดอลลาร์
ดัชนี FTSE 100 ลดลง 106.75 จุด หรือ 1.46% ปิดที่ 7,220.38 จุด